प्रधानमंत्री का मतदान नहीं करना दुखद : मोदी  
अंबेडकर ने हमें संविधान दिया और संविधान ने हमें मतदान का अधिकार दिया। प्रधानमंत्री द्वारा वोट नहीं डाला जाना देश की जनता के लिए बहुत दुखद है।
गुजरात के मुख्यमंत्री नरेन्द्र मोदी ने गुरुवार को कहा कि असम में हाल में हुए विधानसभा चुनाव में प्रधानमंत्री मनमोहन सिंह द्वारा वोट नहीं डालने की बात से उन्हें दुख हुआ है।  मोदी ने पंडित दीनदयाल पेट्रोलियम विश्वविद्यालय में एक सेमीनार में कहा, आज जब हम डॉ बीआर अंबेडकर की जयंती मना रहे हैं तो मुझे असम विधानसभा चुनाव में प्रधानमंत्री मनमोहन सिंह द्वारा वोट नहीं डालने की बात सुनकर दु:ख हुआ। उन्होंने कहा, अंबेडकर ने हमें संविधान दिया और संविधान ने हमें मतदान का अधिकार दिया। प्रधानमंत्री द्वारा वोट नहीं डाला जाना देश की जनता के लिए बहुत दुखद है। मोदी ने कहा, डॉ बाबा साहेब अंबेडकर की जयंती पर यह और दुखद है। प्रधानमंत्री और उनकी पत्नी गुरशरण कौर का नाम असम में दिसपुर विधानसभा क्षेत्र में मतदाता के रूप में दर्ज है। वहां 11 अप्रैल को विधानसभा चुनाव संपन्न हुए।